
ŠAKIŲ RAJONO SAVIVALDYBĖS  TARYBA

SPRENDIMAS
DĖL VIEŠOSIOS ĮSTAIGOS ŠAKIŲ LIGONINĖS 2009 METŲ FINANSINĖS ATSKAITOMYBĖS TVIRTINIMO BEI PRITARIMO VEIKLOS ATASKAITAI
 

2010 m. balandžio 29 d. Nr. T-86
Šakiai

 

 

                    Rajono savivaldybės taryba, vadovaudamasi Lietuvos Respublikos vietos savivaldos įstatymo (Žin., 1994, Nr.55-1049; 2008, Nr.113-4290) 16 str. 2 d. 19 p. ir 3 d. 5 p., Viešųjų įstaigų įstatymo (Žin., 1996, Nr.68-1633; 2004, Nr.25-752) 10 str. 1 d. 6 p. ir 12 str. 1 d. bei rajono savivaldybės tarybos 2009 m. vasario 26 d. sprendimu Nr.T-31 patvirtinto rajono savivaldybės tarybos veiklos reglamento 82.19.2 ir 83.5 p., nusprendžia:
                    1.  Patvirtinti viešosios įstaigos Šakių ligoninės 2009 metų finansinę atskaitomybę (pridedama).

                    2.   Pritarti viešosios įstaigos Šakių ligoninės 2009 metų veiklos ataskaitai (pridedama).

 

 

Meras


                                                
  Juozas Bertašius

VIEŠOJI ĮSTAIGA ŠAKIŲ LIGONINĖ

VEIKLOS ATASKAITA

UŽ 2009 METUS

Praėjusieji ataskaitiniai metai mūsų ligoninei buvo svarbūs dviem aspektais: teko veiklą organizuoti Valstybės ekonominės krizės sąlygomis ir rengiantis pradėti sveikatos apsaugos sistemos III-ąjį restruktūrizavimo etapą, kurio projektas buvo svarstomas aštriose diskusijose, bet vis dėlto, kad ir kiek patobulintas ir „sušvelnintas“ priimtas metų pabaigoje – gruodžio mėn.

Šakių ligoninė ir per 2009 metus išliko viena didžiausių rajono įstaigų, atliekanti svarbų vaidmenį rajono socialiniame ir ekonominiame gyvenime.

Reikia pažymėti, kad pagrindinį savo uždavinį – teikti kokybišką kvalifikuotą ir iš dalies specializuotą medicinos pagalbą stacionaro sąlygomis rajono gyventojams, įstaiga vykdė pakankamai. Charakteringa tai, kad per 2009 metus ligoninėje ypač padidėjo pacientų iš gretimo Jurbarko rajono, už kurių gydymą ligoninė gavo du kartus daugiau pajamų iš Klaipėdos teritorinės ligonių kasos (TLK) negu 2008 metais. Tačiau apmokėjimo už suteiktas sveikatos priežiūros paslaugas netobulumas neleido gydyti dar daugiau pacientų ne tik iš mūsų rajono, bet ir kitų TLK (Klaipėdos, Vilniaus) apmokamų teritorijų.

Be jau minėtos medicinos pagalbos teikimo, ligoninės kolektyvas daro nemenką įtaką ir rajono socialiniams-ekonominiams procesams. Tai ne tik darbo vietos (2009 metais ligoninėje dirbo 322 darbuotojai, iš t.sk. 61 gydytojai, 150 slaugytojos, 288 moterys, 34 vyrai), bet ir per metus papildytas rajono biudžetas 692987 Lt suma, kuri pervedama kaip fizinių asmenų pajamų mokestis.

Per ataskaitinį laikotarpį ligoninėje struktūrinių pokyčių neįvyko.

2009 metais ligoninėje buvo 155 lovos, iš t.sk. 52  palaikomojo gydymo ir slaugos.

Ligoninės administracijos veikla, kaip ir ankstesniais metais, buvo nukreipta dviem kryptimis.

                           Pirmoji – didėjančios konkurencijos ir artėjančios sveikatos sistemos įstaigų III-jo restruktūrizacijos etapo sąlygomis išlaikyti teikiamas gydymo pagalbos apimtis ir kokybę. Šiam uždaviniui siekti buvo stengiamasi pakviesti į ligoninę aukštos kvalifikacijos specialistus ir kaip ir kitiems ligoninės darbuotojams sudaryti motyvuojančias sąlygas dirbti ligoninėje. Per 2009 metus ligoninėje pradėjo dirbti gydytoja-pulmonologė ir gydytojas anesteziologas-reanimatologas. Tai pagerino pagalbą plaučių ligomis sergantiems ligoniams ir leido suintensyvinti operacinį darbą chirurgijos, ortopedijos-traumatologijos profiliuose, ruošiantis atnaujinti ir otorinolaringologijos profilio operacijas. Deja, nepavyko išspręsti akių ligų gydytojo darbo visomis savaitės darbo dienomis problemos. Taip pat ligoninėje per 2009 metus nebuvo dermatovenerologo. Šias paslaugas teikė ligoninės konsultacijų skyriuje kartą per savaitę atvykstantis privatus gyd.-dermatovenerologas, dėl kurio darbo organizavimo dažnokai teko išklausyti pacientų skundus ir bandyti spręsti kylančias problemas. Buvo tęstos šio specialisto paieškos ir yra vilties, kad nuo 2010-ųjų metų konsultacijų skyriuje dirbs šis specialistas, įdarbintas mūsų ligoninėje.

Svarbi darbuotojų motyvacijos sritis – darbo užmokestis. Deja, per 2009 metus priskaitytas gydytojų vidutinis darbo užmokestis sumažėjo 2,4  proc. nuo 2900 Lt (2008 m.) iki  2832 Lt., slaugytojų – nuo 1430 Lt (2008 m) iki   1415 Lt.  Pridedama lentelė: Vidutinis darbo užmokestis.

Antroji svarbiausia administracijos veiklos kryptis – gerinti įstaigos materialinę bazę, ieškant ir pritraukiant investicijas.

2009 metais pradėtas įgyvendinti projektas, Šakių ligoninės pastatų renovacija, siekiant didinti energijos vartojimo efektyvumą (I etapas) ir iki gruodžio mėn. vidurio pabaigti pagrindiniai darbai už 2598973 Lt, kurie finansuojami iš Lietuvos verslo paramos agentūros. Pažymėtina, kad steigėjas skyrė šio projekto bendrafinansavimui  iš 2009m. biudžeto 200000 Lt.

Projekto įgyvendinimo užbaigtumas ataskaitinių metų gale siekė 88 proc. 

Pavyko susigrąžinti ligoninės investuotas lėšas (334699 Lt sumą) iš Privalomojo sveikatos draudimo fondo (PSDF) už 2008 metais atliktą priėmimo-skubiosios pagalbos skyriaus rekonstrukciją.

Tęstas e-sveikatos modelio diegimas ligoninėje, apimant stacionarą ir konsultacijų skyrių, o tai leido optimizuoti med. statistikos darbuotojų skaičių, operatyviau ir tiksliau fiksuoti  suteikiamų gydytojų-specialistų konsultacijų apskaitą.

Deja, nepaisant daugelio pastangų, nepavyko per 2009 metus užtikrinti, kad Valstybinė projektų atrankos komisija prie Sveikatos apsaugos ministerijos priimtų teigiamą sprendimą dėl ligoninės dar 2008 metais parengtos preliminarios paraiškos Valstybės projektų, finansuojamų pagal 2007-2013 m. Sanglaudos skatinimo veiksmų programos II prioriteto „Viešųjų paslaugų kokybė ir prieinamumas: sveikatos, švietimo ir socialinė infrastruktūra“ priemonę „Ambulatorinių, palaikomojo gydymo ir slaugos paslaugų plėtra bei stacionarinių paslaugų optimizavimas“, kurios pagalba numatoma pagerinti ambulatorinės pagalbos kokybę ir prieinamumą, įrengiant naują rentgeno kabinetą, įsigyjant videoendoskopinę įrangą žarnynui tirti, plėsti ambulatorinės reabilitacijos paslaugas, išplėsti palaikomojo gydymo ir slaugos skyrių, įrengiant 2 lovas paliatyviajai slaugai, investuoti į dienos chirurgijos plėtrą.

Menkai pasistūmėjo kartu su Kauno Medicinos Universiteto klinikomis rengiamas projektas, įgyvendinant vidurio ir vakarų Lietuvos kardiologinę programą.

Per 2009 metus ligoninė sukūrė savo interneto puslapį, kurio adresas www.ligonine.com, kurį per metus aplankė apie 12.000 lankytojų, domėdamiesi mūsų teikiamo gydymo galimybėmis.

Per ataskaitinį laikotarpį iš PSDF gauta 10790257 Lt pajamų. Ligoninė 2009 metus baigė teigiamu balansu, kuriame pajamos viršijo išlaidas 494 224 Lt. 

Pažymėtina, kad 2009 m. įsiskolinimas  ligoninei iš TLK padidėjo iki 1,39 mln.Lt, palyginus su 2008 m. (730.000 Lt). 

Ligoninės išlaidų struktūra per 2009 metus pavaizduota lentelėjė.

Gydomoji veikla
Organizuojant gydomąją veiklą buvo orientuojamasi į tai, kad nedidėtų stacionare gydomų ligonių skaičius, maksimaliai išnaudojant ambulatorinio gydymo galimybes. Tačiau, reikia atsižvelgti ir į tai, kad tokias tendencijas išlaikyti galima miesto sąlygomis, kur yra didelis gyventojų tankis ir maži atstumai iki namų, gerai funkcionuojanti visuomeninio transporto sistema.

2009 m. stacionare gydyti 4899 ligoniai (2008 m. – 4901), iš t. sk. 852 palaikomojo gydymo ir slaugos skyriuje (2008 m. – 564). Pridedamos lentelės: Duomenys apie suteiktas stacionarines bei ambulatorines paslaugas ir lėšas gautas iš TLK.

Šakių rajono Savivaldybės Taryba 2009 m. rugpjūčio 27d. sprendimu Nr. T-282 „Dėl Savivaldybės viešųjų sveikatos priežiūros įstaigų veiklos vertinimo kriterijų nustatymo“ nusprendė ligoninei taikyti šiuos vertinimo kriterijus, kurių rezultatai 2009 m. yra tokie:

1. Stacionarizuotų ligoninėje ligonių skaičius 100 rajono gyventojų siekė 13,4.

2. Specialistų-konsultantų ambulatorinių konsultacijų skaičius vienam rajono gyventojui per metus – 1,2.

3. Laukimo trukmė pas specialistus-konsultantus (dienomis vidutiniškai per metus) – 2,8 .

4. Vidutinė gydymo trukmė stacionare (be palaikomojo gydymo ir slaugos profilio) – 6,07 dienos.

Stacionare per 2009 metus mirė 197 ligoniai, iš t.sk. 81 slaugos ligonis. Stacionaro letališkumo rodiklis 2,9 proc. (2008m. – 3,4 proc.). Bendras mirtingumas stacionare su palaikomojo gydymo ir slaugos profiliu – 4,02 proc.

Stacionare nuosekliai buvo plečiamos chirurginės veiklos apimtys: didėjo atliektų operacijų skaičius 2009 m. -1133 (2008 m.-1044), įdiegtos naujos minimaliai invazyvios chirurgijos metodikos operuojant pilvo sienos išvaržas, ūmų apendicitą, didėjo sąnarių endoprotezavimo operacijų skaičius.

Baigiamoji dalis
Baigiantis ataskaitiniams metams Lietuvos Respublikos Vyriausybė 2009-12-07 priėmė nutarimą Nr. 1654 „Dėl sveikatos priežiūros įstaigų ir paslaugų restruktūrizavimo trečiojo etapo programos patvirtinimo“, kuriame numatyta, kad Šakių ligoninė priskirta rajono lygmens sveikatos priežiūros įstaigų grupei, kurioje teikiamos stacionarinės chirurgijos paslaugos, tačiau neteikiama akušerijos pagalbos.

Numatyta, kad nuo 2010 m. balandžio 1 d. asmens sveikatos priežiūros paslaugos apmokamos iš PSDF biudžeto lėšų, atsižvelgiant į ligoninės lygmenį. Nors ligoninėje per 2009 metus buvo priimta 200 gimdymų (2008 m. – 167), (kriterijus - 300 gimdymų per metus) ir pastebimos didėjimo tendencijos (2009 m. viduryje buvo uždarytas Jurbarko ligoninės akušerijos-ginekologijos skyrius ir nėščiosios pradėjo vykti gimdyti į mūsų ligoninę iš Jurbarko), todėl 2010 metų I-ąjį ketvirtį numatoma plati diskusija su Sveikatos apsaugos ministerijos vadovybe dėl akušerijos paslaugos teikimo mūsų ligoninėje, įvertinant ir geografinius kriterijus. Nors ekonominiu požiūriu akušerijos-ginekologijos skyriaus veikla per 2009 m. ligoninei buvo nuostolinga, tačiau prognozuojant gimdymų didėjimo tendencijas, galima daryti prielaidą, kad per 2010 metus, jei gimdymų skaičius artėtų prie 300, kas realiai įmanoma, tai šio skyriaus ekonominiai veiklos rodikliai nebūtų neigiami. Ligoninės administracijos nuomone, akušerijos profilis ligoninei yra reikalingas, įvertinant Šakių rajono geografinę padėtį ir nebuvimą šios paslaugos gretimame Jurbarko rajone.

Ateityje išlieka aktualūs įstaigos finansinio stabilumo klausimai, nes 2009m. II-jame pusmetyje apmokėjimo už sveikatos priežiūros paslaugas įkainiai sumažėjo vidutiniškai 11 proc.  ir ši tendencija, manome, išliks ir 2010 metais.

Teks spręsti, kaip dar racionaliau, optimaliau paskirstyti įstaigos biudžetą, išlaikant gydymo kokybę, specialistus.

Viena iš numatomų priemonių – ES fondų lėšų pritraukimas į ligoninę.

Deja, gali tekti priimti ir itin nepalankius, bet būtinus sprendimus, t.y., mažinti darbuotojų darbo užmokestį, restruktūrizuoti įstaigą atsisakant akušerijos gydymo profilio, tuo pačiu mažinti darbuotojų skaičių ligoninėje.

Prioritetu ligoninės veikloje reikia laikyti chirurgijos profilį, nes šios srities praradimas grėstų žymiai didesniu darbuotojų skaičiaus sumažėjimu ligoninėje, reanimacijos II  profilio uždarymu, negalėjimu turėti neurologijos ligų stacionarinio gydymo profilio.

Žinodami, kad ataskaitiniai metai buvo Valstybės finansinės krizės metai, ligoninės veiklos rezultatams medicininiu, ekonominiu ir socialiniu požiūriu 2009 m. vertiname teigiamai.

Vyriausiasis gydytojas                                                                                        Algirdas Klimaitis

